Document ID: 32013R0934

REGULAMENTUL DE PUNERE ÎN APLICARE (UE) NR. 934/2013 AL COMISIEI
din 27 septembrie 2013
de modificare a Regulamentului de punere în aplicare (UE) nr. 914/2013 de stabilire, pentru anul 2013, a plafoanelor bugetare aplicabile anumitor scheme de ajutoare directe prevăzute de Regulamentul (CE) nr. 73/2009 al Consiliului
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 51 alineatul (2) primul paragraf, articolul 69 alineatul (3) primul paragraf și articolul 142 litera (c),
întrucât:
(1)
Regulamentul de punere în aplicare (UE) nr. 914/2013 al Comisiei (2) a stabilit, pentru anul 2013, plafoanele bugetare aplicabile anumitor scheme de ajutoare directe prevăzute de Regulamentul (CE) nr. 73/2009.
(2)
În 2010, 2011 și 2012, Grecia a utilizat opțiunea prevăzută la articolul 69 alineatul (1) din Regulamentul (CE) nr. 73/2009. În consecință, pentru fiecare dintre anii respectivi a fost stabilit un plafon bugetar pentru ajutorul specific menționat în titlul III capitolul 5 din Regulamentul (CE) nr. 73/2009.
(3)
De asemenea, în iulie 2012, Grecia a decis să utilizeze, pentru anul 2013, opțiunea prevăzută la articolul 69 alineatul (1) din Regulamentul (CE) nr. 73/2009. Totuși, din cauza unei neînțelegeri legate de notificarea acestei decizii, sumele care urmau a fi fixate în scopul plafonului bugetar pentru 2013 nu au fost incluse în Regulamentul de punere în aplicare (UE) nr. 914/2013.
(4)
Dat fiind că Grecia a decis să continue implementarea ajutorului specific în anul calendaristic 2013 fără modificarea sumelor notificate de Grecia pentru finanțarea măsurilor de ajutor în cauză așa cum au fost implementate în anul 2012, plafonul bugetar ar trebui stabilit pentru anul respectiv.
(5)
Din motive de claritate, ar trebui publicat plafonul care rezultă din sumele alocate de Grecia pentru măsurile în cauză în 2013.
(6)
Regulamentul de punere în aplicare (UE) nr. 929/2013 (3) al Comisiei a modificat, în ceea ce privește Luxemburg și Malta, plafoanele naționale pentru 2013 stabilite în anexa VIII la Regulamentul (CE) nr. 73/2009. Prin urmare, anexa V la Regulamentul de punere în aplicare (UE) nr. 914/2013 ar trebui modificat în consecință.
(7)
În conformitate cu articolul 51 alineatul (1) al șaselea paragraf din Regulamentul (CE) nr. 73/2009, Croația a notificat Comisiei decizia sa de a utiliza un anumit procentaj din plafoanele stabilite la articolul 104 alineatul (4) și la articolul 112 alineatul (5) din regulamentul menționat pentru plățile pentru ovine și caprine, respectiv pentru plățile pentru carne de vită și mânzat. Prin urmare, ar trebui stabilite plafoanele bugetare relevante în ceea ce privește prima pentru ovine și caprine, prima suplimentară pentru ovine și caprine și prima pentru vacile care alăptează.
(8)
În conformitate cu articolul 69 alineatul (1) din Regulamentul (CE) nr. 73/2009, Croația a decis, înaintea datei aderării sale la UE, să utilizeze în sectorul produselor lactate ajutorul specific prevăzut la articolul 68 alineatul (1) litera (a) punctul (ii) din regulamentul menționat și a comunicat Comisiei această decizie. Decizia respectă limita prevăzută la articolul 69 alineatul (4) din Regulamentul (CE) nr. 73/2009. Comisia ar trebui să stabilească plafonul relevant.
(9)
Croația aplică schema de plată unică prevăzută în titlul III din Regulamentul (CE) nr. 73/2009. Din motive de claritate, trebuie publicat plafonul bugetar pentru 2013 al schemei de plată unică pentru Croația, rezultat în urma deducerii plafoanelor stabilite pentru plățile prevăzute la articolele 52, 53 și 68 din Regulamentul (CE) nr. 73/2009 din plafoanele menționate în anexa VIII la regulamentul menționat.
(10)
Prin urmare, anexele I-V la Regulamentul de punere în aplicare (UE) nr. 914/2013 ar trebui modificate în consecință.
(11)
Măsurile prevăzute de prezentul regulament sunt conforme cu avizul Comitetului de gestionare privind plățile directe,
ADOPTĂ PREZENTUL REGULAMENT:
Articolul 1
Anexele I-V la Regulamentul de punere în aplicare (UE) nr. 914/2013 se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 septembrie 2013.

Labels: 2
19
5
6
18